2023/0011 (NLE)

Javaslat

A TANÁCS VÉGREHAJTÁSI HATÁROZATA

a Németország helyreállítási és rezilienciaépítési terve értékelésének jóváhagyásáról szóló (ST 10158/21; ST 10158/21 ADD 1) tanácsi végrehajtási határozat módosításáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre,

tekintettel a Helyreállítási és Rezilienciaépítési Eszköz létrehozásáról szóló, 2021. február 12-i (EU) 2021/241 európai parlamenti és tanácsi rendeletre és különösen annak 21. cikke (2) bekezdésére,

tekintettel az Európai Bizottság javaslatára,

mivel:

(1)Azt követően, hogy Németország 2021. április 28-án benyújtotta nemzeti helyreállítási és rezilienciaépítési tervét (a továbbiakban: terv), a Bizottság javaslatot terjesztett elő a Tanácsnak, amelyben pozitív értékelést adott a tervről. A Tanács a 2021. július 13-i tanácsi végrehajtási határozat útján jóváhagyta a pozitív értékelést.

(2)Az (EU) 2021/241 rendelet 11. cikkének (2) bekezdése értelmében az egyes tagállamoknak nyújtott vissza nem térítendő pénzügyi támogatáshoz tartozó maximális pénzügyi hozzájárulást az ott meghatározott módszerrel 2022. június 30-ig aktualizálni kell. A Bizottság 2022. június 30-án bemutatta az Európai Parlamentnek és a Tanácsnak az aktualizálás eredményeit.

(3)Németország 2022. december 9-én az (EU) 2021/241 rendelet 21. cikkének (1) bekezdésével összhangban indokolással ellátott kérelmet nyújtott be a Bizottsághoz a tanácsi végrehajtási határozat módosítása érdekében, arra hivatkozva, hogy a terv objektív körülmények miatt részben már nem megvalósítható. Ennek alapján Németország módosított tervet is benyújtott.

(4)A Németország által benyújtott módosított terv két intézkedést érint. Az első a 2.2. komponenshez (A gazdaság digitalizálása) tartozó 2.2.4. számú, „A vasutak digitalizálásának előmozdítása a »Digital Rail Germany« bevezetésének felgyorsítása érdekében a hagyományos kölcsönös átjárhatóságot lehetővé tevő/gyorsított vágányprogramok felváltásával (Schnellläuferprogramm – SLP)” elnevezésű beruházás és a 72. sorszámú cél. A második az 5.1. komponenshez (A pandémiás reziliens egészségügyi rendszer megerősítése) tartozó 5.1.3. számú, „Különleges program a SARS-CoV-2 elleni, sürgősen szükséges oltóanyagokkal kapcsolatos kutatás és fejlesztés felgyorsítására” elnevezésű beruházás és a 105. és a 106. sorszámú cél.

(5)A 2.2.4. számú beruházás hét, olyan megoldások kifejlesztésére irányuló kísérleti projekt finanszírozásából áll, amelyekkel a régi vasúti váltóházak és a szintbeli keresztezésekben alkalmazott elavult biztosítóberendezések a legkorszerűbb digitális biztonsági rendszerekre cserélhetők. A Németország által benyújtott módosított terv a hét projekt egyike, az SLP Ansbach esetében – az objektív körülmények miatt – módosítja a projekt időbeli ütemezését. Németország elmagyarázta, hogy az építés során bekövetkezett kivételes csúszások következtében a 72. sorszámú cél a tervezett időütemezés szerint nem teljesíthető teljes mértékben. A csúszások azzal állnak összefüggésben, hogy a talajban ismeretlen eredetű szennyeződést, majd pedig bombákat és lőszereket találtak, ami miatt módosítani kellett az alkalmazott építési technikát, végül pedig a 2022 nyarán tapasztalt rendkívüli hőség akadályozta a munkavégzést a vágányok környezetében és alatt. Ennek alapján Németország azt javasolta, hogy az SLP Ansbach projekt teljesítése kerüljön ki a 72. sorszámú, 2021 negyedik negyedévében teljesítendő célból, és a projekt végrehajtása érdekében javaslatot tett egy új 72A. sorszámú cél meghatározására, amelynek tervezett teljesítési határideje 2023 első negyedéve.

(6)Az 5.1.3. számú beruházás célja a SARS-CoV-2 elleni védőoltásokra irányuló kutatás-fejlesztés támogatása a világjárvány súlyosságának és időtartamának csökkentése érdekében. A beruházás keretében Németország a német oltóanyaggyártók számára nyújt pénzügyi támogatást fejlesztési és gyártási kapacitásaik növeléséhez, valamint ahhoz, hogy a klinikai vizsgálati szakaszban több kísérleti alannyal dolgozhassanak. A Németország által benyújtott módosított terv – az objektív körülmények miatt – módosítja az intézkedés végrehajtásával kapcsolatban kitűzött célokat. Németország elmagyarázta, hogy a különleges támogatási program keretében finanszírozott három oltóanyaggyártó egyike sikeresnek bizonyult mind a kutatási, mind a bevezetési fázisban, míg a két további résztvevő az oltóanyagaik vonatkozásában nem nyújtott be jóváhagyás iránti kérelmet az Európai Gyógyszerügynökséghez. Ennek következtében a 105. sorszámú cél nem teljesíthető teljes mértékben. Németország elmagyarázta továbbá, hogy miközben a program keretében három vállalat részesült támogatásban, az egyik oltóanyaggyártó megszüntette az Európai Gyógyszerügynökség jóváhagyási eljárásában való részvételét, egy másik pedig jelentős csúszásba került az oltóanyag fejlesztésének egyes szakaszaihoz (például egy meghatározott klinikai vizsgálati szakaszhoz vagy az oltóanyag engedélyezéséhez) tartozó, előzetesen kijelölt mérföldkövek teljesítésében, és nem nyújtott be jóváhagyás iránti kérelmet sem. Németország kijelentette továbbá, hogy a program keretében 591 281 160 EUR feletti összeg kifizetése nem lehetséges, emiatt a 106. sorszámú cél nem teljesíthető teljes mértékben. Mindezek figyelembevételével Németország javasolta a 105. sorszámú cél törlését, amelynek értelmében a különleges kutatási program egy második résztvevőjének kellett volna a SARS-CoV-2 elleni oltóanyagával összefüggésben jóváhagyás iránti kérelmet benyújtania az Európai Gyógyszerügynökséghez. Emellett Németország kérte a 106. sorszámú cél olyan értelmű módosítását, hogy az intézkedés számára allokált 750 000 000 EUR teljes összeg 591 000 000 EUR-ra csökkenjen, és a kapcsolódó kifizetési cél is alacsonyabb összegre vonatkozzon. Ez az 591 000 000 EUR összeg tekintendő az intézkedés teljes becsült költségének. A terv becsült összköltségének csökkenését figyelembe kell venni a pénzügyi hozzájárulásnak az (EU) 2021/241 rendelet 20. cikkének (4) bekezdése alapján történő meghatározásában.

(7)A Bizottság úgy ítéli meg, hogy a Németország által bemutatott indokok alapján helyénvaló az (EU) 2021/241 rendelet 21. cikkének (2) bekezdése szerinti módosítás. Az (EU) 2021/241 rendelet 19. cikkének megfelelően a Bizottság a rendelet V. mellékletében foglalt értékelési iránymutatásokkal összhangban értékelte a módosított terv relevanciáját, eredményességét, hatékonyságát és következetességét.

(8)A Németország által benyújtott nagyon korlátozott mértékű módosítás nem érinti a terv relevanciáját, eredményességét, hatékonyságát és következetességét.